Imtella' Diċembru 13, 2020 - Aġġornata 13 Ta' Diċembru, 2020 5:53pm Il-Kardinal Mario Grech illum ingħata l-unur tal-Ordni Nazzjonali tal-Mertu fil-grad ta' Kumpann. Mario Grech ġie kreat Kardinal waqt il-konċistorju tat-28 ta' Novembru, u ngħata r-rikonoxximent mill-President ta' Malta George Vella f'Jum ir-Repubblika. Mario Grech twieled fl-1957 fil-Qala. Wara li temm l-istudji tiegħu fl-Iskola Sekondarja ta' Rabat (Għawdex), fl-1977 beda l-Kors tal-Filosofija u iktar tard dak tat-Teoloġija fis-Seminarju ta' Għawdex. Wara l-ordinazzjoni tiegħu fl-1984, intbagħat Ruma fejn kiseb il-Liċenzja fil-Liġi Kanonika u Ċivili fl-Università Pontifiċja tal-Lateran. Fis-snin ta' wara, kiseb ukoll id-Dottorat fil-Liġi Kanonika mill-Università Pontifiċja ta' San Tumas t'Akwinu. Mar-ritorn tiegħu f'Għawdex hu kien assenjat diversi ħidmiet pastorali fil-Katidral ta' Għawdex; fil-Bażilika tal-Madonna Ta' Pinu u aktar tard bħala Kappillan tal-Parroċċa ta' Kerċem. Sussegwentement, hu nħatar Vigarju Ġudizzjali għat-Tribunal Ekkleżjastiku ta' Għawdex, u fl-istess waqt Imħallef fit-Tribunal tal-Knisja f'Malta. F'Novembru tal-2005, Grech ġie nominat bħala Isqof ta' Għawdex fejn il-Konsagrazzjoni tiegħu saret f' Jannar 2006. Waqt li kien imexxi d-Djoċesi ta' Għawdex twaqqfu diversi inizjattivi u kummissjonijiet. Fost ir-riformi li l-Isqof Grech wettaq, kien hemm ir-riforma tat- Tribunal Ekkleżjastiku ta' Għawdex. Il-Kardinal Grech ippublika 20 ittra pastorali bħala Isqof ta' Għawdex, 34 ittra pastorali flimkien mal-isfqijiet ta' Malta u mijiet ta' omeliji. Huwa attenda tliet Sinodi tal-Isfqijiet. Fit-2 ta' Ottubru 2019, kien inħatar Pro-Segretarju tas-Sinodu tal-Isqfijiet. Huwa baqa jaqdi l-funzjonijiet fid-Djoċesi ta' Għawdex sakemm il-Papa ħatar isqof ġdid. F'Lulju 2020, inħatar ukoll membru tal-Kunsill Pontifiċju għall-Għaqda bejn l-Insara.